'અહીં ચેઇન સ્નેચિંગ અને ગુનાખોરીનો ડર ખરો?' માણસ ચા લાવીને કપમાં ભરતો હતો ત્યારે જયંતીએ પૂછ્યું. 'કેમ અહીંયા બધા દેવતાઓ રહે છે?' જગદીશે હસીને પૂછ્યું અને પછી એ ગંભીર બન્યો. 'હડહડતો કળિયુગ છે, સાહેબ! હજાર રૂપૈડી માટે પણ માણસ માણસને મારી નાખે એવો માહોલ છે. પૈસો છે ત્યાં અઢળક છે, ને નથી ત્યાં જરાયે નથી. આવકની અસમાનતા આટલી તીવ્ર અગાઉ ક્યારેય નહોતી. પૈસા છે એ કાયેદસરની લૂંટ કરીને રોજના કરોડો કમાય છે અને છેવાડાનો માણસ વખાનો માર્યો ચોરીના રવાડે ચડે છે. અમીર અને ગરીબ વચ્ચેની ખાઇ એટલી ઊંડી છે કે ગુનાખોરી ના વધે તો જ નવાઇ!'